Document ID: 32007D0427

NÕUKOGU OTSUS 2007/427/ÜVJP,
18. juuni 2007,
millega nimetatakse ametisse Euroopa Liidu eriesindaja Bosnias ja Hertsegoviinas
EUROOPA LIIDU NÕUKOGU,
võttes arvesse Euroopa Liidu lepingut, eriti selle artikli 18 lõiget 5 koostoimes artikli 23 lõikega 2,
ning arvestades järgmist:
(1)
Nõukogu võttis 30. jaanuaril 2006 vastu ühismeetme 2006/49/ÜVJP (1) Christian Schwarz-Schillingi nimetamise kohta Euroopa Liidu eriesindajaks Bosnias ja Hertsegoviinas.
(2)
Nõukogu võttis 7. veebruaril 2007 vastu ühismeetme 2005/87/ÜVJP, (2) millega muudetakse ja pikendatakse kuni 30. juunini 2007 Bosniasse ja Hertsegoviinasse nimetatud Euroopa Liidu eriesindaja Christian Schwarz-Schillingi volitusi.
(3)
Christian Schwarz-Schilling teatas peasekretärile/kõrgele esindajale, et ei soovi oma volitusi pikendada kauemaks kui 30. juuni 2007.
(4)
Tuginedes ühismeetme 2007/87/ÜVJP läbivaatamisele, tuleks Euroopa Liidu eriesindaja volitusi pikendada kuni 29. veebruarini 2008. Seega tuleks nimetada Bosniasse ja Hertsegoviinasse uus Euroopa Liidu eriesindaja ülejäänud ametiajaks 1. juulist 2007 kuni 29. veebruarini 2008.
(5)
Peasekretär/kõrge esindaja on soovitanud nimetada uueks Euroopa Liidu eriesindajaks Bosnias ja Hertsegoviinas Miroslav Lajčáki.
(6)
Nõukogu 25. juuni 2002. aasta määruse (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, (3) artikli 49 lõikes 3 on sätestatud, et põhiakt võib olla esitatud otsuse vormis vastavalt Euroopa Liidu lepingu artikli 18 lõikele 5.
(7)
ELi eriesindaja täidab oma volitusi olukorras, mis võib halveneda ja kahjustada Euroopa Liidu lepingu artiklis 11 sätestatud ühise välis- ja julgeolekupoliitika eesmärke,
ON TEINUD JÄRGMISE OTSUSE:
Artikkel 1
Ametissenimetamine
Miroslav Lajčák nimetatakse käesolevaga Euroopa Liidu eriesindajaks Bosnias ja Hertsegoviinas ajavahemikuks 1. juulist 2007 kuni 29. veebruarini 2008. Ta täidab oma ülesandeid kooskõlas ühismeetmes 2007/87/ÜVJP esitatud volituste ja tingimustega.
Artikkel 2
Rahastamine
1. ELi eriesindaja volitustega seotud kulutuste katmiseks ettenähtud lähtesumma ajavahemikul 1. juulist 2007 kuni 29. veebruarini 2008 on 1 530 000 EUR.
2. Kulude haldamise kohta sõlmitakse ELi eriesindaja ja komisjoni vahel leping. Kulutusi rahastatakse alates 1. juulist 2007.
Artikkel 3
Ülevaatamine
Bosniasse ja Hertsegoviinasse nimetatud ELi eriesindaja esitab 2007. aasta novembri keskpaigaks peasekretärile/kõrgele esindajale, nõukogule ja komisjonile üksikasjaliku aruande volituste rakendamise kohta.
Artikkel 4
Jõustumine
Käesolev otsus jõustub selle vastuvõtmise päeval.
Artikkel 5
Avaldamine
Käesolev otsus avaldatakse Euroopa Liidu Teatajas.
Luxembourg, 18. juuni 2007

Labels: 18
9
5
15